Woordmal verruim Wordle-aanbodMet Watse en Wortel wat onlangs die plaaslike Wordle-aanbod uitgebrei het, loop die woordboukoors nog hoog onder Afrikaansgebruikers. Nou kan entoesiaste naderskuif vir Woordmal, nóg ŉ Afrikaanse weergawe van hierdie immergewilde woordbouspeletjie. Woordmal is deur Manythings, ŉ maatskappy wat webwerwe en apps skep, ontwikkel. Dit is gegrond op Wordle, met enkele variasies soos ŉ moeilikheidsgraad, leidrade, ŉ puntestelsel en die opsie om dit in Afrikaans of Engels te speel. Die weergawe maak ook voorsiening vir skryftekens. Soos met Wordle kry gebruikers ses probeerslae om die vyfletterwoord van die dag te raai. Groenblokkies dui aan dat dit die regte letter in die regte blok is, oranje beteken dat die letter in die woord voorkom, maar in ŉ ander blok, en letters in swart blokkies kom nie in die woord voor nie. Die goeie nuus is dat jou kleinspan kan saamspeel deur die “Maklike”-opsie te kies. Antwoorde kom uit ŉ korter woordelys, daar is ook loer-leidrade en probeerslae hoef nie ŉ volledige woord te wees nie. Met die “Moelike”-opsie word gebruikers behoorlik uitgedaag omdat daar geen leidrade en voorstelle is nie, en letter-gebaseerde beperkings geld. Wordle is ŉ woordbouspeletjie wat oorspronklik in Engels ontwikkel is, en sedertdien het dié speletjie die belangstelling van taalliefhebbers en vertalers wêreldwyd geprikkel.